Lørdag 15. maj holder Vor Frue Kirke i Aalborg drop in-dåb. Tidligere har kirken holdt bryllupper på lignende vis, hvor præstens tale til brudeparret er skåret væk, og bryllupsritualet derved står knivskarpt. Nu kan man altså blive døbt på lignende hurtige måde. Det kræver blot, at der bookes tid i forvejen, så møder man op en halv times tid før og får en hurtig snak med en af kirkens præster. - Drop in-dåben henvender sig til dem, som ønsker et dåbsritual uden for meget “udenomssnak”, hvor det kristne budskab er i højsædet, i en nærværende, smuk og højtidelig handling, siger Signe Valentin Ohlsen, der er kommunikations- og PR-medarbejder ved Vor Frue Kirke. Hun forklarer, at tilbuddet om drop in-dåb både gælder voksne, større børn og selvfølgelig de helt små. Signe Valentin Ohlsen siger, at Vor Frue Kirke har haft stor succes med drop in-bryllupperne, som blev holdt første gang i 2019 – i alt er 77 par blevet viet på denne måde, og Vor Frue Kirke holder disse arrangementer cirka fire gange årligt. Og Signe Valentin Ohlsen mener også, at der kan være et stort behov for drop in-dåb især her i en coronatid, hvor flere har valgt at udsætte dåben. Første dato, som er fastlagt til udelukkende at have drop in-dåb, er 15. maj, men ønsker man at afholde drop in-dåb på en anden dato, tilbyder Vor Frue Kirke også det.

Opsummering:
Det er uden de store dikkedarer og udenomssnak, når Vor Frue Kirke i Aalborg sætter fuld fart på dåbsritualet den 15. maj.